धीना। मैं खुद किसान का बेटा हूं और भरोसा दिलाता हूं कि किसानों का एक-एक किलो गेहूं बिकवा कर रहूंगा। किसान की पैदावार को सपा सरकार बर्बाद नहीं होने देगी। उक्त विचार कंदवा थानाक्षेत्र के जलालपुर गांव में रविवार को अभिनंदन समारोह के दौरान बतौर मुख्य अतिथि पधारे उत्तर प्रदेश सरकार के जल संसाधन एवं परती भूमि विकास मंत्री ओमप्रकाश सिंह ने व्यक्त किए। उन्होंने कहा कि एक किसान का बेटा होने के नाते उनके दर्द को बखूबी समझता हूं, किसान अभाव में, बिजली, पानी, खाद-बीज मांगता है तो लाठी मिलती है, लेकिन अब ऐसा नहीं होगा। कहा कि सरहद की रक्षा रायफल लेकर गांव का रहने वाला नौजवान करता है, किसी उद्योगपति का बेटा नहीं। इसलिए नेताजी ने रक्षामंत्री रहते हुए जवानों के शहीद होने पर 10 लाख रुपये देने का प्रावधान किया था। किसान मजबूत होगा तभी हिंदुस्तान मजबूत होगा। वर्तमान राजनीति में भ्रष्टाचार पर बोलते हुए उन्होंने कहा कि अनुशासन हीनता और भ्रष्टाचार चट्टी चौराहे से दिल्ली तक पहुंच चुकी है। पहले लोग पुलिस की लाठी खाने एवं जेल से निकलने के बाद नेता बनते थे पर अफसोस कि आज लोग नेता बनने के बाद जेल जा रहे हैं। कबीना मंत्री के अभिनंदन समारोह में किसान नेता रतन कुमार सिंह द्वारा क्षेत्र के किसानों की बिजली, पानी, खाद, बीज आदि समस्याओं पर चर्चा की गई। समारोह में डा. उमेश सिंह, यशवंत सिंह, मृत्युंजय सिंह दीपू, मिथिलेश गहमरी, राजेन्द्र सिंह, हीरालाल उपाध्याय, महंत सिंह, विरेन्द्र नाथ सिंह, अभय सिंह आदि लोगों ने विचार व्यक्त किए। समारोह का प्रारंभ मूर्धन्य साहित्यकार स्वर्गीय शिव प्रसाद सिंह एवं मां सरस्वती की प्रतिमा पर माल्यार्पण एंव दीप प्रज्ज्वलन से हुआ। स्वागत गान मधु उपाध्याय ने प्रस्तुत किया। कार्यक्रम के संयोजक संजय कुमार सिंह द्वारा मुख्य अतिथि सहित अन्य अतिथियों को स्मृति चिह्न, अंगवस्त्रम एवं गांव निवासी स्वर्गीय शिवप्रसाद सिंह की रचनाएं भेंट की गईं। अभिनंदन करने वालों में महेन्द्र यादव, विद्यासागर सिंह, अजीत सिंह, देवेन्द्र यादव, देवेन्द्र सिंह टुनटुन आदि लोग प्रमुख रूप से रहे। कार्यक्रम की अध्यक्षता दीनानाथ सिह एवं संचालन भूपेन्द्र सिंह ने किया।